माओवादियों ने सुरक्षाबलों को एंबुश में फंसाया, एसपी बोले- 5 से 6 नक्सली भी मारे गए
सुकमा जिले के जगरगुंडा में पुलिस नक्सलियों के बीच मुठभेड़ चल रही, sukma naxal news, sukma today news
छत्तीसगढ़ के सुकमा जिले में पुलिस और नक्सलियों के बीच मुठभेड़ में डीआरजी के तीन जवान शहीद हो गए। सर्चिंग पर निकले सुरक्षाबलों को एंबुश लगाकर माओवादियों ने निशाना बनाया है। सुकमा एसपी सुनील शर्मा के मुताबिक एनकाउंटर में 5 से 6 नक्सली भी मारे गए हैं। आसपास करीब 100 की संख्या में नक्सली मौजूद थे।
जानकारी के मुताबिक जगरगुंडा-कुंदेड़ के बीच DRG के जवान सड़क निर्माण काम को सुरक्षा देने और नक्सल ऑपरेशन पर निकले हुए थे। यहां पहले से मौजूद घात लगाए माओवादियों ने जवानों पर गोलियां बरसा दी । जवानों ने भी मोर्चा संभालकर उनका डटकर मुकाबला किया।
सीएम भूपेश बघेल ने जवानों की शहादत पर दुख जताया है। साथ ही शहीदों के परिजनों के प्रति संवेदनाएं व्यक्त की हैं। नक्सली घटना का विरोध करते हुए उन्होंने कहा कि जवानों का बलिदान बेकार नहीं जाएगा।
शहीद जवानों के नाम
जगरगुंडा के आस-पास स्थित पुलिस कैंप से जवानों की टुकड़ी को मौके पर भेजकर सर्चिंग की जा रही है। सर्चिंग पर निकले डीआरजी के जवानों को वापस कैंप में रवाना कर दिया है। जिस इलाके में मुठभेड़ हुई वह इलाका पूरी तरह से माओवादियों का गढ़ है। नक्सली कमांडर हिड़मा यहां सक्रिय है। मुठभेड़ में कई हार्डकोर नक्सलियों के मौजूद होने की भी बात कही जा रही है।
माओवादियों की राजधानी के नाम से जाना जाता है जगरगुंडा
जगदलपुर से करीब 200 किमी दूर दक्षिण बस्तर के दंतेवाड़ा, बीजापुर और सुकमा इन तीन जिलों की सरहद पर सुकमा जिले का जगरगुंडा गांव बसा हुआ है। ये नक्सलियों की उपराजधानी के नाम से भी चर्चित है। 1980-85 के बीच माओवादी कमांडर जगन्ना सबसे पहले इस गांव में आया। उसने बंदूक के दम पर ग्रामीणों पर राज किया। फिर जगन्ना जब यहां से दूसरे एरिया में गया तो नक्सली कमांडर पापाराव ने उसकी जिम्मेदारी संभाली।
कुछ समय बाद पास के ही पूवर्ती गांव के रहने वाले नक्सली कमांडर हिड़मा को इस गांव में दबदबा बनाए रखने जिम्मेदारी दी गई थी। नक्सलियों ने अपना वर्चस्व बनाए रखने सबसे पहले महात्मा गांधी की मूर्ति को तोड़ा। कुल्हाड़ी से सिर को धड़ से अलग कर दिया था। पूरी खबर पढ़ने के लिए इस लिंक पर क्लिक करें
हाल में और भी हुए थे मुठभेड़.. नीचे पढ़ें
CG-महाराष्ट्र बार्डर पर नक्सलियों ने दो सिपाहियों की हत्या की
छत्तीसगढ़-महाराष्ट्र सीमा पर 5 दिन पहले नक्सलियों ने कायराना हरकत की थी। यहां नक्सलियों ने ड्यूटी में तैनात जवानों पर फायरिंग कर दी। जिससे दोनों की मौके पर ही मौत हो गई है। दोनों चेक पॉइंट पर ड्यूटी कर रहे थे। तभी नक्सलियों ने हमला कर दिया। घटना के बाद नक्सली भाग निकले हैं। इसके अलावा नक्सलियों ने जवानों की बाइक को भी जला दिया है। मामला बोरतलाब थाना क्षेत्र का है।
यह घटना सुबह 8 बजे के आस-पास की बताई जा रही है। बताया गया है कि जवान मोबाइल चेक पोस्ट पर तैनात थे। इसी बीच नक्सली अचानक से जंगल की तरफ से आए। इसके बाद उन्होंने गोलियां चलानी शुरू कर दी। इस दौरान जवानों को जवाब देने का भी मौका नहीं मिला। हमले में हवलदार राजेश और आरक्षक ललित की मौत हो गई है। ललित सम्रत CAF में पदस्थ थे, जो दंतेवाड़ा जिले के रहने वाले थे। वहीं राजेश जिला बल में पदस्थ थे। पूरी खबर पढ़िए 
4-5 नक्सलियों को गोली लगने की खबर
कांकेर जिले में 13 दिन पहले पुलिस और नक्सलियों के बीच मुठभेड़ हुई थी। छोटे बेठिया क्षेत्र के आल्दंड के जंगलों में मुठभेड़ हुई है। जिला पुलिस और बीएसएफ की संयुक्त पार्टी शनिवार को गश्त पर निकली थी, इसी दौरान मुठभेड़ हुई। मुठभेड़ में 4-5 नक्सलियों को भी गोली लगने की खबर थी। एसपी शलभ सिन्हा ने मुठभेड़ की पुष्टि की थी।
एसपी शलभ सिन्हा ने बताया कि दो बार मुठभेड़ हुआ है। पहली बार सुबह साढ़े 7 बजे और दूसरी बार 10 बजे जवानों की नक्सलियों के साथ मुठभेड़ हुई है। फिलहाल इलाके में सर्च ऑपरेशन तेज कर दिया गया है। मौके पर अतिरिक्त बल भी भेजा गया है। सर्चिंग पार्टी फिलहाल वापस नहीं लौटी है, जिसके चलते अधिक जानकारी बाहर नहीं आ सकी है। पूरी खबर पढ़िए
भारी मात्रा में नक्सल सामान बरामद किया गया था
28 जनवरी को भी कांकेर जिला मुख्यालय से महज 20 किलोमीटर दूर आमाबेड़ा क्षेत्र के उसेली के जंगलों में पुलिस और नक्सलियों के बीच जबरदस्त मुठभेड़ हुई थी। आधे से पौन घंटे तक चली मुठभेड़ के बाद नक्सली जंगल की आड़ लेकर भाग निकले। मौके से भारी मात्रा में नक्सली सामग्री बरामद की गई थी।
बताया जा रहा है कि 28 जनवरी की दोपहर पुलिस को खबर मिली थी कि उसेली के जंगल में नक्सलियों का एक बड़ा लीडर अपनी टीम के साथ कैंप किए हुए है, जिसकी सूचना पर तत्काल डीआरजी की एक टीम रवाना की गई थी। जंगल मे जवानों को अपनी ओर आता देख नक्सलियों ने जवानों पर गोलियां बरसाई, जिसके जवाब में जवानों ने भी फायरिंग की। दोनों ओर से आधे घंटे चली गोलीबारी के बाद जवानों को भारी पड़ता देख नक्सली जंगल की आड़ लेकर भाग निकले।
ऑटोमैटिक हथियार से फायरिंग, बड़े लीडर की मौजूदगी
पुलिस सूत्रों के मुताबिक, नक्सलियों की ओर से ऑटोमैटिक हथियारों से गोलियां बरसाई गई थीं, जिससे साफ है कि पुलिस के पास जो बड़े लीडरों की मौजूदगी की सूचना थी वो सही थी। मौके से दैनिक उपयोग के सामान, नक्सली साहित्य समेत अन्य सामान बरामद हुए। पूरी खबर पढ़िए
CG-ष्ट्र बॉर्डर पर चल रही पुलिस-नक्सली मुठभेड़
छत्तीसगढ़ और महाराष्ट्र राज्य की सीमा पर दो महीने पहले पुलिस और नक्सलियों के बीच जबरदस्त मुठभेड़ हुई थी। इस मुठभेड़ में 2 माओवादियों को ढेर किया था, जबकि एक गंभीर रूप से घायल है। दोनों राज्यों की पुलिस ने माओवादियों को घेर रखा था। पुलिस ने मारे गए नक्सलियों के शव और रायफल बरामद किए।
जानकारी के मुताबिक, पुलिस को सूचना मिली थी कि, दोनों राज्यों के सरहदी इलाके में भारी संख्या में माओवादियों के बड़े लीडरों का जमावड़ा है। मुखबिर की इसी सूचना के आधार पर छत्तीसगढ़ पुलिस और महाराष्ट्र पुलिस ने ज्वाइंट ऑपरेशन लॉन्च किया है। जवान शुक्रवार की सुबह से ही माओवादियों के कोर इलाके में घुसे हुए हैं। सूत्रों की माने तो टेकामेट इलाके के जंगल में मुठभेड़ चल रही है। जवानों ने एक DVC कमांडर समेत 2 माओवादियों को मार गिराया है। शव समेत भारी संख्या में हथियार भी बरामद किए जाने की खबर है।
दो माओवादियों के शव बरामद
बीजापुर पुलिस ने जानकारी देते हुए बताया है कि, घटना स्थल से दो माओवादियों के शव को बरामद किया गया है। इनमें एक 1 महिला माओवादी सहित 2 माओवादी शामिल हैं। मौके से 2 SLR, 1 नग मस्केट बरामद किया गया है। इसके साथ ही सर्चिंग के दौरान टेकमेटा के जंगलों से 1 घायल माओवादी को भी पकड़ा गया है। पुलिस अफसरों का कहना है कि, नेशनल पार्क एरिया कमेटी क्षेत्र के टेकमेटा, बड़े काकलेर, छोटेकाकलेर एरिया में ऑपरेशन लॉन्च किया गया था। पूरी खबर पढ़िए